Bon dia! ønskes av miss Ida

Generell del:
Det var fire spente jenter som møtte opp på Værnes fredag 3. mars. Foran oss ventet et fem uker langt opphold i Portugal, hvorav fire uker skulle inneholde vår utenlandspraksis. På flyplassen i Lisboa ble vi hentet av det vi trodde var Steven Thompson, head of junior school, som kjørte oss til leiligheten vi hadde leid i Estoril, et lite stykke utenfor Lisboa. Vi synes det var merkelig at mr. Thompson var så innesluttet og ga oss så lite informasjon…ikke så veldig rart da det viste seg å  være  en av sjåførene ved St. Dominics. 

Etter ei fin helg med sightseeing å matvareshopping var vi på mandag klare for første dag i praksis. Da vi ankom St. Dominics International School ble vi møtt av den virkelige Steven Thompson som viste seg å være både hyggelig og informativ. Han ga oss en omvisning på skolen, samt informerte om hva som var forventet av oss som studenter, lærere og medarbeidere. St. Dominics har 670 elever fra 58 land i alderen 5 til 18 år, så vi fikk hilse på flere elever, der i blant noen norske, før vi ble send inn til de klassene vi skulle følge. Jeg skulle følge year 5, som tilsvarer 4. trinn her hjemme, hvor øvingslæreren min var mrs. Tyack. 
Den første uka gikk mest med til observasjon og til å bli kjent med elevene, og også til å venne seg til å snakke engelsk. Mot slutten av uka, og i begynnelsen av den andre uka ble jeg gitt små oppgaver blant annet å lese sammen de elevene som hadde størst problemer med engelsk. Torsdag og fredag samme uke var det kurs på skolen så vi hadde fri, noe som kom godt med, for vi var utslitte! 
De to siste ukene fikk jeg undervise mye mer, mrs. Tyack underviste i inquiry og matematikk så det var disse timene jeg planla og gjennomførte. Det var noen dager hvor mrs. Tyack var syk, så jeg tok meg av det meste av undervisningen hvis de ikke hadde vikar.  

Hoveddel:

Ut i fra informasjonen vi fikk fra mr. Thompson skulle vi delta i minst 15 timer i uka, enten undervisning eller observasjon. Noe som virket veldig skremmende i begynnelsen, da vi er vant til at 20 timer i uka blir fordelt på ei praksisgruppe. Det gikk med mye mer tid på planleggingen enn hva det gjør her hjemme, både på grunn av at jeg hadde flere timer, men også fordi alt måtte skrives på engelsk. Jeg syns det var greit siden vi var i Portugal, og det var ikke annet enn praksisen som tok opp tiden vår, ikke noe jobb eller treninger som heftet oss i å planlegge. 
Mrs. Tyack hadde ikke tidligere vært øvingslærer, og det virket heller ikke som de fire øvingslærerne vi hadde, hadde samarbeidet noe særlig om hvordan de skulle gjøre det når vi kom. Ullas øvingslærer mr. Tyack og mrs. Tyack samarbeidet tett, siden de er gift, men ingen av de to hadde andre erfaringer enn fra da de selv var i praksis. Den første uka hadde jeg ingen form for veiledning og oppgavene jeg ble tildelt var å ta ned og henge opp diverse pynt på veggene. Greit nok det, men det er ikke akkurat de kunnskapene jeg trenger å forbedre for å bli en bedre lærer. Veiledningen de resterende ukene var helle rikke noe særlig å snakke om. 
De først timene jeg hadde alene var mrs. Tyack syk, så jeg fikk muligheten til å slappe helt av sammen elevene å gjøre som jeg ville. Det er ofte enklere å undervise når man ikke har noen som vurderer alt man sier og gjør. Jeg var litt redd for å ikke bli forstått, men elevene var helt fantastiske å hjalp meg hvis jeg sto fast på ord. De var veldig forståelsesfulle for at engelsk er mitt andrespråk, akkurat som der er for de fleste av dem. 
Disiplinen på denne skolen kunne jeg ha skrevet side opp og ned om, men skal prøv å forklare meg kort. Mrs. Tyack er i tjueårene, britisk og veldig streng! Elevene hennes forventes å til en hver tid sitte rak i ryggen med armene i kors, alltid med kroppen vendt mot henne, enten de sitter ved pulten, eller på teppet. Gjør elevene noe hun ikke liker blir de utskjelt foran resten av klassen. Sterk kontrast til hvordan jeg har opplevd det her hjemme, hvor elevene blir tatt med ut på gangen og pratet med, eller tilsnakket som det heter. Ms. Tyack sa til meg at for å få respekt hos elevene måtte jeg være skuespiller, bli skikkelig sint for en liten bagatell, kjefte ut en elev skikkelig foran de andre, og slik ville jeg få respekt hos elevene. (!) 

I year 5 hadde de også noe de kalte ”team points”, dette var små klistremerker som talte 1, 2 eller 5 poeng som elevene fikk hvis de gjorde noe bra. Noe bra kunne vær alt fra å sitte ”riktig” og rydde pulten fort, til godt arbeid med leksene. De hadde også ”child of the day” hvor en av elevene som hadde utmerket seg som spesielt snill og flink en dag, fikk 5 team points. Tydelig at ytre motivasjon står sterke enn i Norge. 
En annen forskjell vi la merke til i forhold til skolen i Norge, er lengden på skoledagen. Uansett som elevene var 5 eller 18 år hadde de skole fra halv ni om morgenen til fire om ettermiddagen, og det var da forventet at de skulle sitte stille ved pulten sin. Her hjemme har vi vel godtatt at elever på 6 år ikke klarer å sitte stille så lenge. 

Det er godt nå å sitte igjen med kunnskap om hvordan denne skolen fungerer og hvordan det fungerer her hjemme. Forhåpentligvis kan jeg trekke ut det beste fra begge erfaringene og bli en bedre lærer. 

Avslutning:

Alt i alt kan jeg trygt si at dette er en praksisperiode jeg aldri kommer til å glemme. Det å bli kjent med et annerledes skolesystem, bli kjent med og undervise barn fra hele verden, møte og jobbe sammen nye kollega og også bli bedre kjent med tre venninner. Selv om det ble mindre engelsksnakking av å bo sammen, er jeg veldig glad for at vi fire valgte det! Selv om jeg er tydelig (?) skremt av disiplinen på denne skolen, vises det at det til en hvis grad fungerer, for elevene jeg underviste var helt fantastiske, og det å bli kalt miss Ida er virkelig noe jeg kommer til å savne!

En uforglemmelig opplevelse som anbefales!

Til slutt et tips for deg som reiser neste gang: det er ingen vits å pakke 7 par dongeribukser…får ikke bruke slike jeans på ”jobb”. ( 
Obrigada! 

-Ida-
